DNA ขายกิจการ “มิสเตอร์บัน” ทิ้ง หลังมองกิจการไม่รุ่ง
DNA ขายกิจการ "มิสเตอร์บัน" หลังมองกิจการไม่รุ่ง รับเงิน 120 ลบ. เพื่อนำไปใช้ลงทุนธุรกิจอื่น
27 ก.ย. 2559

นายภวิน บัดติยา ผู้จัดการแผนกบัญชีและภาษี บริษัท ดีเอ็นเอ 2002 จำกัด (มหาชน) หรือ DNA ระบุว่า ที่ประชุมคณะกรรมการบริษัท มีมติอนุมัติจำหน่ายเงินลงทุนทั้งหมดในบริษัท บัน จำกัด ซึ่งเป็นบริษัทย่อยที่บริษัทถือหุ้นในสัดส่วนร้อยละ 69.50 ของทุนชำระแล้ว ในราคาหุ้นละ 21.58 บาท คิดเป็นมูลค่ารวมทั้งสิ้น 120,000,000 บาท ให้แก่ นายธนอรรถ ตรีธิติธัญ ซึ่งไม่ใช่บุคคลที่เกี่ยวโยงกันของบริษัท
โดยการดำเนินการจำหน่ายหุ้นสามัญทั้งหมดใน Bun ในครั้งนี้ จะทำให้บริษัทสามารถทำกำไรจากการจำหน่ายเงินลงทุนเมื่อเทียบกับต้นทุน ในขณะที่ผลประกอบการของ Bun ยังไม่สะท้อนผลกำไรออกมาได้อย่างชัดเจน ทั้งนี้ บริษัทคาดว่าภายหลังการทำรายการดังกล่าวเสร็จสิ้นแล้ว จะทำให้บริษัทมีเงินทุนหมุนเวียนเพิ่มขึ้น เพื่อนำไปลงทุนในธุรกิจที่สามารถให้ผลตอบแทนได้สูงกว่าธุรกิจเดิมต่อไป
อนึ่ง บัน ดำเนินธุรกิจผลิตเบเกอรี่ ขายปลีกขายส่งขนมปัง และผลิตภัณฑ์อื่นที่มีลักษณะเดียวกันทุกชนิด ในนาม “มิสเตอร์บัน”